Sewe stropers reeds vas in wildtuinFoto: SAPD/Facebook Sewe vermeende renosterstropers is in die eerste paar dae van die jaar in die Krugerwildtuin in hegtenis geneem. Isaac Phaahla, die wildtuin se woordvoerder, het gesê die inhegtenisnemings is oor ŉ tydperk van nege dae gedoen. ŉ Groep van drie vermeende stropers is op 2 Januarie in die gebied tussen Laer-Sabie en Skukuza in hegtenis geneem tydens ŉ verlengde dag lange operasie. Volgens Phaahla het veldwagters in samewerking met lede van die honde-eenheid en die lugvleuel op die groep toegeslaan. “Daar is op ŉ swaarkaliber-vuurwapen, ammunisie en stroop-toerusting beslag gelê.” Op 7 Januarie is nog ŉ groep van drie vermeende stropers in hegtenis geneem. Daar is ook op ŉ swaarkaliber-vuurwapen, ammunisie en stroop-toerusting beslag gelê. Volgens Phaahla was die ander inhegtenisneming op 9 Januarie nadat ŉ veldwagter weer op ŉ groep van drie vermeende stropers in die Tshokwane-deel van die park afgekom het. Fundisile Mketeni, uitvoerende hoof van SANParke, het die inhegtenisnemings verwelkom. Hy het gemeenskappe versoek om steeds hul samewerking aan die owerhede te bly gee om stropers vas te trek. Die verdagtes sal binnekort in die hof verskyn.